4. การวิจัยและพัฒนา

แผนกวิจัยและพัฒนาของบริษัทก่อตั้งขึ้นเมื่อ พ.ศ. 2529
มีวัตถุประสงค์เริ่มต้นเพื่อสนับสนุนการเตรียมวัตถุดิบและสารเร่งปฎิกิริยา (catalyst)
ให้กับโรงงาน HDPE โดยมีพนักงานเริ่มแรกเพียง 5 คน จนถึงปัจจุบันมีพนักงานทั้งสิ้น 55 คน
ทำหน้าที่วิจัยและพัฒนาเทคโนโลยีทางด้านผลิตภัณฑ์ปิโตรเคมีให้กับบริษัทในเครือทีพีไอ
เนื่องจากการขยายตัวอย่างรวดเร็วของโรงงานผลิตเม็ดพลาสติกชนิดต่างๆ
แผนกวิจัยและพัฒนาจึงได้ขยายความรับผิดชอบขึ้นเป็นฝ่ายวิจัยและพัฒนาในปี 2538

หน้าที่ของฝ่ายวิจัยและพัฒนา

1.  พัฒนาผลิตภัณฑ์ใหม่ เพื่อตอบสนองต่อความต้องการของตลาดที่พัฒนาไปอย่างไม่หยุดนิ่ง
    โดยอาศัยความรู้ความสามารถในเชิงวิทยาศาสตร์พอลิเมอร์ของนักวิจัย
    รวมกับวิสัยทัศน์ที่ก้าวไกลของผู้บริหาร ทำให้มีผลิตภัณฑ์ใหม่ๆ ออกมาสู่ท้องตลาดอยู่เสมอ

2.  ปรับปรุงกระบวนการผลิตโดยมุ่งความสนใจไปที่การเพิ่มประสิทธิภาพการผลิต
    และการลดต้นทุนการผลิตต่อหน่วยของการผลิต ซึ่งทั้งสองสิ่งนี้มีความสัมพันธ์กันอย่างยิ่ง

3.  แก้ไขปัญหาต่างๆ โดยให้ความช่วยเหลือแก้ไขปัญหาในกระบวนการผลิต
    เมื่อปัญหานั้นต้องอาศัยเครื่องมือ และเทคนิคขั้นสูงในการวิเคราะห์หาสาเหตุของปัญหา

ฝ่ายวิจัยและพัฒนาประกอบด้วย 2 แผนก คือ

1. แผนกวิจัยและพัฒนาโอลิฟินส์

ดำเนินการวิจัยและพัฒนาผลิตภัณฑ์พลาสติกประเภท HDPE และ PP
ตลอดจนผลิตภัณฑ์ใหม่ที่ถูกพัฒนาขึ้นช่วยสนับสนุนความเป็นผู้นำในอุตสาหกรรมนี้ได้เป็นอย่างดี เช่น
ฟิล์ม HDPE ที่สามารถเป่าให้บางขึ้น แต่ยังคงความแข็งแรงด้านเชิงกลได้ดีเหมือนเดิม
การพัฒนาและปรับปรุงคุณภาพสารเร่งปฎิกิริยาที่ใช้กับพอลิโพรไพลินและพอลิเอธิลีนชนิดความหนาแน่นสูง
ซึ่งทำให้น้ำหนักของสารเร่งปฎิกิริยาต่อหน่วยของมอนอเมอร์ที่ใช้ในการผลิตต่ำลง
นอกจากนี้การศึกษาผลิตภัณฑ์ผลพลอยได้ เช่น PE Wax ยังนำไปสู่กลุ่มผลิตภัณฑ์ที่มีมูลค่าเพิ่ม
รวมทั้งลดต้นทุนและมีการใช้งานอย่างหลากหลายในอุตสาหกรรมพลาสติก เป็นต้น

2. แผนกวิจัยและพัฒนาสไตรีนิค

ดำเนินการวิจัยและพัฒนาผลิตภัณฑ์พลาสติกประเภท ABS, PS และ EPS
รวมทั้งทดสอบและปรับปรุงชนิดของวัตถุดิบที่ใช้ในกระบวนการผลิต
เพื่อลดต้นทุนและเพิ่มประสิทธิภาพการผลิตโดยการคิดค้นการพอลิเมอร์ไรเซชั่นแนวใหม่
ตลอดจนการนำผลิตภัณฑ์ผลพลอยได้กลับมาใช้ใหม่ให้เกิดประโยชน์ เป็นต้น ผลงานล่าสุดของแผนก
คือ การวิจัยเรื่อง “เม็ดพอลิเมอร์ที่มีปริมาณสารพองตัวต่ำ
แต่สามารถขยายตัวได้โดยใช้ปิโตรเลียมแว็กซ์”
ซึ่งได้รับการจดทะเบียนอนุสิทธิบัตรจากกรมทรัพย์สินทางปัญญาแล้ว เมื่อวันที่ 7 กุมภาพันธ์ 2544

นอกจากนี้ ในปี 2543 ที่ผ่านมายังได้จัดตั้งหน่วยวิจัยและพัฒนาไฮโดรคาร์บอน
ซึ่งดำเนินการวิจัยเกี่ยวข้องกับโรงงานกลั่นน้ำมัน, โรงงาน Lube Base Oil และ โรงงาน
Ethylene Cracker

การดำเนินงานของฝ่ายวิจัยและพัฒนามีค่าใช้จ่ายที่เกิดขึ้นในปี 2543, 2542, 2541 จำนวน 34,
25, 29 ล้านบาทตามลำดับ

ความคืบหน้าการขอจดสิทธิบัตร

1.  บริษัทได้ยื่นขอจดสิทธิบัตรเรื่อง
    “กระบวนการผลิตพอลิเอธิลีนที่มีการกระจายน้ำหนักโมเลกุลแบบ 2 โหมด” เมื่อวันที่ 11
    พฤศจิกายน 2542 ขณะนี้ผ่านการตรวจสอบเบื้องต้นและประกาศโฆษณาแล้ว
    ขั้นต่อไปคือการตรวจสอบในรายละเอียดของเนื้อหา คาดว่าจะใช้เวลาอีกประมาณ 1 ปี
    จึงจะทราบผล

2.  บริษัทได้ยื่นขอจดสิทธิบัตรเรื่อง “เม็ดพอลิเมอร์ที่มีประมาณสารพองตัวต่ำ
    แต่สามารถขยายตัวได้โดยใช้ปิโตรเลียมแว็กซ์” เมื่อวันที่ 30 ธันวาคม 2542
    ขณะนี้แปลงคำขอรับสิทธิบัตรเป็นคำขออนุสิทธิบัตร ซึ่งได้รับการจดทะเบียนแล้ว เมื่อวันที่ 7
    กุมภาพันธ์ 2544

3.  บริษัทได้ยื่นขอจดสิทธิบัตรเรื่อง “องค์ประกอบและกระบวนการผลิตพื้นรองเท้าชั้นกลาง
    หรือชิ้นงานโดยใช้องค์ประกอบชนิดอัตราส่วนการขยายต่ำและ/หรือชนิดอัตราส่วนการขยายสูง”
    เมื่อวันที่ 30 ธันวาคม 2542 ขณะนี้แปลงคำขอรับสิทธิบัตรเป็นคำขอรับอนุสิทธิบัตร
    และอยู่ในขั้นตอนการแก้ไขเนื้อหาเพื่อยื่นขออีกครั้งหนึ่ง